Paide teater

Paide Teater on kutseline teater Järvamaal Paides. Teater alustas tööd 1. augustil 2018. Teater kuulub Paide linna hallatava Paide Muusika- ja Teatrimaja koosseisu.

Ajalugu 
Esimest korda tõstatati Paidesse kutselise teatri loomise teema 2012. aastal toonase Paide Kultuurikeskuse arengukavas. 2015. aastal Paides toimunud Arvamusfestivalil arutlesid Eesti teatriinimesed teemal "Kas Paidele oma linnateater?". Pärast positiivset Arvamusfestivali arutelu otsustas Paide linn koos Paide Kultuurikeskusega hakata tegema tihedat koostööd Eesti Muusika- ja Teatriakadeemia lavakunstikooliga. Koostöö eesmärk oli võimaldada lavakunstikooli diplomilavastusi tuua välja Paides ning moodustada 2018. aastal lõpetava 28. lennu üliõpilastest Paide Teatri trupp. Leping lavakunstikooliga sõlmiti 2016. aastal. Samuti sõlmiti leping Jan Teevetiga, kes võitis kooli lavastaja- ja dramaturgiüliõpilaste ideekonkursi, et luua Paide Teatri ideele täpsem kontseptsioon ja luua trupp.

2017. aasta septembris võeti avaliku konkursi kaudu tööle Paide Teatri projektijuht Harri Ausmaa, kelle ülesandeks oli teha aasta jooksul ettevalmistusi, et 2018/2019. teatrihooajal sünniks Eestis uus teater.

Ettevalmistava aasta jooksul toodi Paide Muusika- ja Teatrimaja (endine Paide Kultuurikeskus) ning lavakunstikooli koostöös välja kolm lavastust ("Maamõõtjad", "Richard3", "12 vihast").

1. augustil 2018 asusid teatris tööle näitlejad Ursel Tilk, Kirill Havanski, Joosep Uus ja Johannes Richard Sepping, lavastaja Jan Teevet ja teatrijuht Harri Ausmaa. 2021. aasta jaanuaris võeti pärast Ursel Tilga ja Joosep Uusi lahkumist lavastusdramaturgiks Oliver Issak, märtsis näitlejaks Maria Paiste ja septembris loovprodutsendiks Margaret Tilk. 

2022. aasta kevadel lahkus teatrijuht Harri Ausmaa, tema asemel asus tööle Kairi Mändla. Sügisel liitus teatri meeskonnaga paariks kuuks ka produtsent Margit Kajak.  

2023. aasta alguses toimus teatri meeskonna täielik vahetus, uueks kunstiliseks juhiks valiti Mariliis Peterson

Paide Teatri "lõpp" 
17. juunil 2022 teatas tollane Paide Teatri meeskond, et lahkub Paide linna kärpeotsuse ja ebaselge tulevikuväljavaate tõttu kollektiivselt aasta lõpus teatrist.

Esialgsete plaanide kohaselt pidi Paide linn toetama Paide Teatri tegevust 2022. aastal 130 000 euroga. Seejärel selgus, et Paide Teater saab esitatud tegevusplaani teostamiseks riigieelarvest etendusasutuste tegevustoetust summas 39 067 eurot. Sama aasta kevade lõpul ilmnes, et Paide linn otsustas vähendada oma toetust Paide Teatrile 96 580 euroni. 

Paide linn põhjendas kärbet teatri loomisel sõlmitud suulise kokkuleppega, et riigipoolse rahastuse tekkimisel võib linn omapoolset panust vähendada. Paide Teatri meeskond selgitas, et kärpeotsus tehti nendega konsulteerimata ning tõi nähtavale ebaselguse teatri rahastamise tuleviku osas ka järgnevatel aastatel. Samuti selgitas trupp, et sellistel tingimustel ei ole võimalik tagada teatri edasist arengut ja kunstilist taset.  

2022. aasta oktoobris kuulutati välja avalik konkurss uute tegijate leidmiseks. Konkursi võitis Mariliis Peterson, kes alustas tööd 2023. aasta alguses. Märtsis võeti läbi avaliku konkursi tööle dramaturg Mart-Matteus Kampus ja produtsent Triin Kordemets.

"PAIDE3000" 
2021. aasta veebruaris kuulutas Paide Teater välja aktsioonide sarja "PAIDE3000", mis otsib vastuseid küsimustele, kuidas anda ühele kujutlusvõime kaotanud kogukonnale tagasi võime unistada ning kas ja kuidas saab kunst/kunstnik sellesse protsessi panustada. PAIDE3000 on seriaalne kunstiteos, mille selgroo moodustavad linnaruumi haaravad ja mõjutavad aktsioonid.

"Paide3000" raames on toimunud aktsioonid "33 kõnet" (2021), "Paide sümfoonia" (2021), "Varivolikogu" (2021) ja arutelu 2021. aasta Arvamusfestivalil. Paide Teater on avaldanud ka raamatu "33 kõnet" (2021).

Liikmed 
 Jan Teevet (2018–2022)
 Johannes Richard Sepping (2018–2022)
 Harri Ausmaa (2018–2022)
 Kirill Havanski (2018–2022)
 Kenn-Eerik Kannike (2019–)
 Ursel Tilk (2018–2020)
 Joosep Uus (2018–2020)
 Oliver Issak (2021–2022)
Maria Paiste (2021–2022)
Margaret Tilk (2021–2022)
Kairi Mändla (2022)
Margit Kajak (2022)
Mariliis Peterson (2023–)
Mart-Matteus Kampus (2023–)
Triin Kordemets (2023–)

Lavastused 

 2017 "Maamõõtjad", lavastaja Jan Teevet
2018 "Richard³", lavastaja Jan Teevet
2018 "12 Vihast", lavastaja Mart Koldits
2018 "Koletis", lavastaja Kirill Havanski
2018 "Kaitseala", lavastaja Jan Teevet
2018 "Õlest mees õue all", lavastaja Jan Teevet
2019 "Kuidas kaevata kraavi", lavastaja Jan Teevet
2019 "Eesti jumalad", lavastaja Jan Teevet
2019 "Between dreams and drowning", lavastajad Ursel Tilk ja Steffi Pähn
2019 "Ma olen tuul", lavastaja Johan Elm
2020 "Labürint", lavastajad Jan Teevet, Joosep Uus ja Kirill Havanski
2020 "*******" (koostöös teater Von Krahliga), lavastaja Mart Koldits
2020 "Blablabla", lavastajad Anne Türnpu ja Eva Koldits
2020 "Carmen", lavastaja Peeter Volkonski
2021 "Poeetilised konsultatsioonid" koostöös Theatre de la Ville'iga, lavastaja Emmanuel Demarcy-Mota
2021 "Paide sümfoonia", lavastaja Jan Teevet
2021 "Lahinguväli", lavastaja Jan Teevet
2021 "Räägi mind magama", lavastaja Kirill Havanski
2022 "Teine asi", lavastajad Üüve-Lydia Toompere ja Siim Tõniste
2022 "Udu", lavastaja Jan Teevet
2022 "Esimene tants. Viimast korda" koostöös Kanuti Gildi SAALiga, lavastaja Henri Hütt
2022 "Ja kes mind siis lõpuks mäletab?" koostöös Gertrudes Ielas Teatrisega, lavastaja Barbara Lehtna
2022 "Übermensch", lavastaja Johannes Richard Sepping
2022 "Oaas", lavastaja Jan Teevet
2023 "Väljak", lavastaja Mariliis Peterson
2023 'Konsiilium', lavastaja Helen Rekkor
2023 'Monstera Deliciosa', lavastaja Barbara Lehtna
2023 'Ilus Ilm', lavastaja Mariliis Peterson

Aktsioonid

"33 kõnet" 

"33 kõnet" oli 2021. aastal toimunud Paide Teatri aktsioon, mille kestel kõlasid 3. maist 4. juunini Paide keskväljakule püstitatud kõnepuldist 33 kõnet. Kuigi kõikide kõnelejate nimed olid enne aktsiooni algust teada, otsustas teatri loominguline meeskond mitte avaldada, millal üks või teine inimene kõnepulti astub. Samuti ei olnud võimalik jälgida kõnesid otsepildis, vaid alles 24 tunnise lõtkuga. Kõnesid suunavateks märksõnadeks olid küsimused "Kuhu edasi? Kuidas edasi?" ning kõne keskmeks tulevik ja visioon Eestile. 

Aktsiooni raames pidasid kõne Tarmo Alt // Kertu Birgit Anton // Steven-Hristo Evestus // Aveliina Helm // Tarmo Jüristo // Kaja Kallas // Kristina Kallas // Kersti Kaljulaid // Doris Kareva // Tanel Kiik // Hasso Krull // Villu Kõve // Annika Laats // Marju Lauristin // Indrek Lillemägi // Ülle Madise // Lili Milani // Indrek Neivelt // Rein Oselin // Hardo Pajula // Liisa Pakosta // Kaja Piirfeldt // Mikael Raihhelgauz // Indrek Saar // Karl Martin Sinijärv // Tarmo Soomere // Mihkel Tammo // Kaarel Tarand // Jan Teevet // Helena Tulve // Daniel Vaarik // Jaak Valge // Priit Värk. 

Aktsioon pälvis kodanikuühiskonna 2021. aasta teo auhinna, Järvamaa "HEA ALGATUSE 2021" auhinna ning 2022. aastal Eesti Teatriliidu juhatuse auhinna "teatri kui kogukonna vaimse liidri sotsiaalse missiooni eduka laiendamise ja mõtestamise eest aktsioonides „33 kõnet“ ja „Varivolikogu“".

Lendu lastud kõned paigutati 2021. aasta augustis raamatukaante vahele.  Raamat valiti 2021. aasta kahekümne viie kõige kaunima raamatu hulka. Raamatu kujundaja oli Ran-Re Reimann.

"Varivolikogu" 
"Varivolikogu" oli 2021. aasta sügisel alanud Paide Teatri aktsioon, mille raames loodi sajaks päevaks Paide linnavolikogule varivolikogu. Varivolikogu koosseisu kuulusid 23 Paide inimest, kes aktsiooni jooksul töötasid läbi täpselt samad eelnõud ja materjalid, mis jõudsid Paide linnavolikogu lauale ning langetasid iga kuu toimuval Varivolikogu istungil oma otsuse. Aktsiooni eesmärk oli avada, mil moel saavad ühes väikelinnas mõtetest otsused ning otsida alternatiivi toimivale süsteemile.

Lavastusdramaturgidena osalesid aktsioonis lisaks teatri meeskonnale ka Margaret Tilk ja Ott Karulin.  
			
Aktsiooni raames esitleti EKA ja Tallinna Tehnikaülikooli ühise õppekava Design and Technology Futures üliõpilaste loodud utoopiaid Paidele. 
			
"VARIVOLIKOGU" pälvis 2022. aastal Eesti Teatriliidu juhatuse auhinna "teatri kui kogukonna vaimse liidri sotsiaalse missiooni eduka laiendamise ja mõtestamise eest aktsioonides „33 kõnet“ ja „Varivolikogu“".

"Hunditund" 

"Hunditund" oli 2022. aastal Paide Teatri ja Klassikaraadio koostöös sündinud viieosaline raadiosaade, mis läks otse-eetrisse viiel ööl 1. novembrist 5. novembrini kell 03:30-04:30. Vestlussaate formaadis toimunud aktsioon tõi iga öö raadiostuudiosse kokku kolm erineva eluala esindajat, kes mõtisklesid öö ja päeva vahelisel tunnil universaalsete, inimeseks olemise teemade üle. Raadiosaadet ei salvestatud ja see ei ole järelkuulatav. 

Esimeses saates räägiti ajast ja ööst. Saatekülalised: filmioperaator Elen Lotman, muusik Maarja Nuut ja filosoof Eik Hermann. Saatejuhid: Paide Teatri lavastaja Jan Teevet ja näitleja Kirill Havanski.

Teises saates arutleti teel olemisest. Saatekülalised: õpetaja Maarja Tinn, arst Peep Talving ja dirigent Jaan-Eik Tulve. Saatejuhid: Paide Teatri näitleja Maria Paiste ja lavastusdramaturg Oliver Issak.

Kolmanda saate keskmes oli kohtumine. Saatekülalised: näitleja Marika Vaarik, moekunstnik Reet Aus ja Eesti president Alar Karis. Saatejuhid: Paide Teatri lavastaja Jan Teevet ja lavastusdramaturg Oliver Issak.

Neljandas saates räägiti tõest ja juhuslikkusest. Saatekülalised: ajakirjanik Vilja Kiisler, arhitekt Andro Mänd ja filmitegija Joosep Matjus. Saatejuhid: Paide Teatri näitleja Johannes Richard Sepping ja Musta Kasti näitleja Laura Niils.

Viiendas saates räägiti lõpust ja lõputusest. Saatekülalised: ajaloolane Linda Kaljundi, kirjanik Maarja Kangro ja surmauurija Karl Käsnapuu. Saatejuhid: näitlejad Liisbeth Kala ja Johanna Vaiksoo.

Trükised

Näituse "Uhkuseasi" kataloog 
"Uhkuseasi" oli Üüve-Lydia Toompere ja Siim Tõniste 2021. aasta mais toimunud pop-up näitus Paide Muusika- ja Teatrimajas. Näitus sündis kogukondlike aktsioonide sarja Paide 3000 raames. Näituse keskmes olid kaheteistkümne Paide inimese esemed, mille üle nemad uhkust tundsid. Näitusega koos valmis kataloog, kus on näha nii esemete fotod kui ka nendega koos käivad lood. 2022. aastal valmis näitusele järjena lavastus "Teine asi".

"33 kõnet" 
Raamat "33 kõnet" sisaldab kõiki samanimelise aktsiooni raames kõlanud kõnesid. Raamatu ilmumiseks korraldati Hooandja kampaania, mis oli edukas. 

Raamatu andis välja kirjastus Puänt, kujundas Ran Re Reimann. 

Raamat valiti 2021. aasta Eesti 25 kõige kaunima raamatu hulka.

"Mäluraamat" 
"Mäluraamat" on Paide Teatri 2021/2022 hooaega kokkuvõttev teos, mis toob kokku mälukillud, pildid, tekstid ja hetked lavastustest "Paide Sümfoonia", "Lahinguväli", "Teine asi", "Udu", "Esimene tants. Viimast korda." ning "Ja kes mind siis lõpuks mäletab?". Raamatu keskmeks on mälu, mis jooksis niidina läbi kõikidest 2021/2022 hooajal esietendunud lavastustest. Raamat avab ühelt poolt erinevaid mäluga seotud teemasid, teisalt annab võimaluse jälgida, kuidas teatritegijad mälu-teemale lähenevad. Teos on kollaažlik ning meenutab kirjalikku fotoalbumit. 

Raamatu kujundas Ran Re Reimann. 

Raamat valiti 2022. aasta Eesti 25 kõige kaunima raamatu hulka.

"Käsiraamat: kohtumiste strateegiad" 

Tegu oli Paide Teatri lavastusega "Oaas" koos käiva kavaraamatuga, mis laenutati etenduse ajaks kõigile publikuliimetele. Raamatusse on koondatud erinevat tekstid kohtumistest ja juhistest nii teatritegijatelt endilt kui ka kirjandus-, filosoofia- ja kultuuriklassikutelt.,, Raamatu kujundas Ran Re Reimann.

Teadustööd 
Paide Teatrist ja selle lavastustest on kirjutatud neli uurimistööd: 
 Margit Kajak, Lavastuse "Richard³" produktsioon. Bakalaureusetöö, TÜ kultuurihariduse osakond (2019). Kättesaadav: 
 Carolyn Mets, Paide Teatri suvelavastuse "Eesti jumalad" produktsioon. Bakalaureusetöö, TÜ kultuurihariduse osakond (2020). Kättesaadav: 
 Oliver Issak, Kogukonna loomine etendussituatsioonis lavastuse "Kaitseala" näitel. Bakalaureusetöö, TÜ semiootika osakond (2021). Kättesaadav: 
 Eleriin Miilman, Kogukonna kaasamine lavastusprotsessi Paide Teatri näitel. Bakalaureusetöö, TÜ teatriteaduse osakond (2023). Kättesaadav:

Viited

Välislingid 
 Teatri koduleht

Paide
Eesti teatrid
Teater